Ψήφισμα της Ομοσπονδίας Ενώσεων συλλόγων Γονέων Νομού Αχαΐας

21-02-2008

Το Δ.Σ της ομοσπονδίας γονέων του Νομού Αχαΐας αποφάσισε τα εξής:

· Εμείς οι γονείς του Νομού Αχαΐας, θέλουμε να παραδώσουμε τον Κορινθιακό κόλπο καθαρό στα παιδιά μας, θέλουμε τα παιδιά μας να ζήσουν σε ένα καθαρό περιβάλλον και ως εκ τούτου: 
· Δηλώνουμε την αντίθεσή μας σε οποιαδήποτε δραστηριότητα που θα έχει ως αποτέλεσμα περαιτέρω μόλυνση του εν λόγω κόλπου. Δεν θέλουμε ο Κορινθιακός να βρεθεί στη μέγκενη ενός ενεργειακού και βιομηχανικού κλοιού που απειλεί να του προκαλέσει ασφυξία.
· Συμφωνούμε με την απόφαση του Κοινοτικού Συμβουλίου της Αντίκυρας για απόρριψη του ανθρακικού σταθμού και την επανεξέταση των όποιων άλλων επιβαρυντικών για το περιβάλλον στοιχείων που προέρχονται από τη λειτουργία των εργοστασίων. Κατόπιν τούτων απαιτούμε από το Υπουργείο να μην προβεί στη χορήγηση άδειας λειτουργίας του ανθρακικού σταθμού. Ας μην ξεχνάμε ότι στον κόλπο της Αντίκυρας εναποτίθενται κάθε χρόνο 750.000 τόνοι κόκκινης λάσπης από τη λειτουργία της βιομηχανίας Αλουμίνιον της Ελλάδος, ενώ τα βαρέα μέταλλα περνούν στην τροφική αλυσίδα
· Συμφωνούμε με την πρόταση που προωθεί η Περιβαλλοντική Κίνηση Κορινθίας, σε συνεργασία με την οργάνωση Greenpeace δημιουργίας θαλάσσιου καταφυγίου στον Κορινθιακό Κόλπο, ώστε να προστατευθούν τα αποθέματα των ψαριών από την υπεραλίευση, να αποκατασταθούν οι πληγείσες περιοχές από τη ρύπανση και να δημιουργηθεί ένα καταφύγιο για τη θαλάσσια ζωή του κόλπου. Άλλωστε η υποχρέωση καθορισμού θαλάσσιων καταφυγίων προκύπτει και από τον Ευρωπαϊκό Κανονισμό 1967/2006 για την αλιεία στη Μεσόγειο. Η χώρα μας θα έπρεπε, μάλιστα, να είχε παρουσιάσει μέχρι τον περασμένο Δεκέμβριο τα σχέδιά της για το πού προτίθεται να δημιουργήσει τέτοια καταφύγια, αλλά το υπουργείο Αγροτικής Ανάπτυξης δεν έχει κάνει τίποτα
Αποφασίσαμε την συμμετοχή μας στην πορεία ενέργειας, και  παράστασή μας στα μέλη της «Πρωτοβουλίας για την σωτηρία του Κορινθιακού»,

καλούμε όλους τους γονείς:

· Την Κυριακή 24-02-08 στις 12.00 το μεσημέρι να συγκεντρωθούν στο στάδιο Τόφαλος, ώστε στη συνέχεια να συγκεντρωθούμε με όλους τους άλλους φορείς στη Γέφυρα Ρίου – Αντιρρίου.

